“Тыя ўрокі і пазакласныя мерапрыемствы, якія былі папулярнымі і цікавымі яшчэ некалькі гадоў назад, саступаюць сучасным урокам, заснаваным на прымяненні інфармацыйных тэхналогій і медыяпрадуктаў. Таму пры падрыхтоўцы да ўрокаў стараюся арыентавацца на захапленні дзяцей, шукаю новыя для іх і сябе формы заняткаў. Дзеці яшчэ не ўмеюць хаваць свае эмоцыі, таму калі ім падабаецца, для педагога гэта заўсёды відавочна, — дзеліцца настаўніца. — Больш за ўсё вучні, асабліва сярэдніх класаў, любяць творчыя ўрокі — крыжаванкі, рэбусы, віктарыны. Часцей за ўсё выкарыстоўваю гэтыя формы падчас тэматычных дэкад, мэта якіх — захапіць дзяцей вывучэннем гісторыі і грамадазнаўства, пашырыць іх веды пра гістарычныя працэсы і зрабіць усё гэта ў прыязнай гульнявой форме. У старшых класах на ўра праходзяць урокі-дыскусіі, круглыя сталы па грамадазнаўстве. Апошні раз выдатна дыскутавалі мае адзінаццацікласнікі, разважаючы над глабальнымі праблемамі сучаснасці. Практыкую ўрокі-суды (асабліва ў захапленне прыходзяць 5—7 класы), метад “мазгавога штурму” падчас заняткаў. Па такім прадмеце, як грамадазнаўства, асабліва выдзяляю напісанне эсэ. Такая творчая работа ўдалая тым, што дзеці вучацца арыентавацца ў праблеме, прымяняючы паняцці, атрыманыя на ўроку, выказваюць сваю грамадзянскую пазіцыю, прыводзяць прыклады і, нарэшце, праз напісанне прыходзяць да разумення пастаўленай праблемы”.